વર્તમાન ગતિશીલ સમયમાં લોકોને એકબીજા સાથે સાંકળવા, નજીક લાવવા માટે સોશિયલ મીડિયાની ભૂમિકા ખૂબ મોટી અને મહત્ત્વની છે. તેનો સ્વીકાર કરવો રહ્યો, પરંતુ આ જ સોશિયલ મીડિયાનો ઉપયોગ જ્યારે હિંસા ફેલાવવા, અફવાઓ ફેલાવવા અને આ પ્રકારનાં સમાજવિરોધી કાર્યો માટે થવા માંડે ત્યારે તે દેશ સમાજ માટે ચિંતાનો વિષય છે. પરિસ્થિતિ અસાધારણ હદે વણસે એ પહેલાં તેના વિરુદ્ધ કદમ ઊઠે એ હાલના સમયની માંગ છે. હાલ સોશિયલ મીડિયા પર લોકોને ખુલ્લી છૂટ મળેલી છે, જેનાં દુષ્પરિણામો આપણે જોઈ રહ્યા છીએ. લોકોના અભિવ્યક્તિ અધિકારને પૂરું સમર્થન, પરંતુ નાગરિકની સુરક્ષાના ભોગે નહીં જ.